L'artista Zarva Barroso ompli de besos l'àrea d'Igualtat
12 d’abril 2019

![Imagen 1](/media/022di53a/51_maq_besos_01.jpg)![Imagen 2](/media/d1ypviox/51_maq_besos_02.jpg)

L'àrea d'Igualtat de l'Ajuntament de Sagunt ha rebut l'artista Zarva Barroso amb el seu projecte artístic ‘Besos por la diversidad’. En el matí de hui, divendres 12 d'abril, els Jardins de l'Antic Sanatori del Port de Sagunt han acollit l'exposició de fotografies reivindicatives que Barroso ha creat per a lluitar pel dret a la igualtat de totes les persones i col·lectius. 

  

![](/media/or4lfw12/51_c_besos_01.jpg)  
  

Nombrosos veïns i veïnes de Sagunt s'han acostat a conéixer el projecte de l'artista d’Ubrique on a través del muntatge d'un panell s'han exposat múltiples fotografies de persones besant-se en un gran quadre central, i al costat altres cartells amb etiquetes de missatges igualitaris relacionats amb la diversitat i el col·lectiu LGTB, com per exemple #PORUNMUNDOSINLGTBFOBIA, #NIUNPASOATRASENDIVERSIDAD, #NIUNPASOATRASENIGUALDAD.

  

La regidora d'Igualtat, María Giménez, ha presentat el projecte de difusió de l'artista Zarva Barroso en què ha afirmat que “**en estos temps que pul·lulen discursos que volen que marxem cap arrere, en este cas volem donar un cant a la tolerància un cant a la diversitat i un cant de besos. Besos de totes les condicions i de tots els gèneres**”. En este sentit, María Giménez ha destacat que “**és una obra preciosa, amb molt d'amor, i feta amb molta cura i amb molta estima**”. 

  

L'autor de l'obra, Zarva Barroso, ha explicat que este projecte pretén donar suport al col·lectiu LGTBI “**amb una invitació a la gent a fer una gran besada per la diversitat i amb un recopilatori de fotos de besos que hem fet mitjançant xarxes socials**”. Barroso ha manifestat que s'han rebut moltes fotos de tota mena “**home besant dona, dona a dona, home a home, àvia a nét, perquè tots estos besos servixen ja que indiquen amor i amb este projecte volem llançar un missatge d'amor cap a tots estos atacs d'odi que ocorren any rere any**”.

  

  

![](/media/qislwpwq/51_c_besos_04.jpg)  
![](/media/xcibmeex/51_c_besos_02.jpg)  
  

Este mateix acte es tornarà a repetir hui a la vesprada, a les 18 hores, amb l'objectiu d'arribar també a la gent més jove que no ha pogut acudir al matí ja que s'ha realitzat en horari escolar.

  

Segons Barroso, este treball naix arran d'una sèrie de fets ocorreguts a principis d'este any en els que es va atemptar contra el col·lectiu LGTBIQ, com va ser l'agressió a Barcelona a un xic gai o l'assassinat d'un activista del col·lectiu a València. Estos fets, i la constant lluita per la defensa de la igualtat, l’han portat a presentar el projecte ‘Besos por la diversidad’. Barroso és dibuixant, il·lustrador i artista social i està duent a terme múltiples projectes contra la violència de gènere, col·lectius LGTBI i migrants en espais públics.

​

![](/media/bm4of4xo/51_c_besos_03.jpg)  

​​

*   [](http://www.facebook.com/sharer.php?u=https://aytosagunto.es/va/actualitat/l-artista-zarva-barroso-ompli-de-besos-l-area-d-igualtat/ "Facebook")
*   [](http://twitter.com/share?url=https://aytosagunto.es/va/actualitat/l-artista-zarva-barroso-ompli-de-besos-l-area-d-igualtat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-artista-zarva-barroso-ompli-de-besos-l-area-d-igualtat/ "Linked In")
*   [](mailto:?body=https://aytosagunto.es/va/actualitat/l-artista-zarva-barroso-ompli-de-besos-l-area-d-igualtat/)